Kolisi sê hy is nie met respek behandel | Netwerk24
Deur Cobus Claassen 30 Julie 2021 18:41
"Nee, ek het nie gevoel ek word met respek behandel nie."
Die Springbok-kaptein, Siya Kolisi, het dié opvatting bevestig 'n dag nadat Rassie Erasmus in 'n omstrede video aangevoer het die Aussie-skeidsregter Nic Berry het Alun Wyn Jones, kaptein van die Britse en Ierse Leeus, in die eerste toets met meer respek behandel as vir Kolisi.
Siya Kolisi, kaptein van die Springbokke, vandeesweek in 'n ligte luim in die Kaapstad-stadion. Foto: Gallo Images
"Ek het nie gevoel daar is dieselfde respek vir my en dat ek 'n billike kans gegee word nie."
'n Britse joernalis het Kolisi gevra of hy voorbeelde kan gee van Jones wat voorkeur-behandeling gekry het.
"Het jy die video gesien?" wou Kolisi by hom weet.
Die joernalis het te kenne gegee hy het nie "die volle 63 minute" gesien nie.
"Gaan kyk dit en dan praat ons weer. Om eerlik te wees, ek wil nie daarby betrokke raak nie.
"Ek het wel nie gevoel ek kry dieselfde toegang nie (tot die skeidsregter) en jy sal dit kan sien as jy weer na die wedstryd gaan kyk.
"Môre is 'n nuwe wedstryd, 'n nuwe skeidsregter en ek is daarvan oortuig Ben (O'Keeffe) sal albei kapteins dieselfde behandel. Dit is al wat ek vra," het Kolisi gesê.
Mzwandile Stick, hulpafrigter van die Springbokke, het dié versoek beaam en gesê hulle vra nie gunste nie.
"Ons vra net regverdigheid en billikheid. Niemand wil hê die reeks moet gaan oor skeidsregters, beslissings en dit wat afrigters sê nie."
Het jy die video gesien?
Stick het vinnig teen Warren Gatland, afrigter van die Leeus, uitgevaar.
"Hy het die integriteit van Wêreldrugby uitgedaag toe Marius Jonker voor die eerste toets as TV-skeidsregter aangewys is.
"Ons almal weet ons leef in moeilike tye en dat hy (Jonker) betrek is weens Covid-reisbeperkings.
"Dit is in die openbaar deur 'n afrigter (Gatland) bevraagteken, maar ek het nog nie gesien of gehoor dat hy om verskoning gevra nie.
"Die ou (Gatland) wat aanvanklik die integriteit van die spel bevraagteken het, het die waardigheid van die reeks skade berokken. Dit is waar dit begin het."
Stick sê Erasmus wou sy saak in sy persoonlike hoedanigheid stel en "dit het niks met die span te doen nie".
"Ons het daarop gefokus om goed voor te berei en ons het eintlik 'n uitstekende week op die oefenveld gehad.